Eskom roep noodtoestand uit – praag.co.za — 20 jaar jonk!
Die kragvoorsiener het Donderdag aangekondig dat hulle ‘n beroep op groot verbruikers – maatskappye en industrieë – gedoen het om hul verbruik met ‘n minimum van 10% in te kort in ‘n poging om die wankelende stelsel stabiel te hou.
Die maatreël, wat groot instansies kontraktueel verplig om gehoor te gee aan die oproep, behels industriële beurtkrag, maar die kragvoorsiener vermy dié bewoording.
‘n Energieontleder, Chris Yelland sê Eskom se versoek aan industriële verbruikers is beurtkrag maar wil kiesers nie so kort voor die verkiesing aan negatiwiteit blootstel nie.
Eskom het alle verbruikers versoek om krag spaarsamig te gebruik. Die kragnetwerk verkeer steeds onder groot druk en daar is geen reserwes beskikbaar nie.
Die woordvoerder van Eskom, Andrew Etzinger sê die totale verlies aan opwekkingsvermoë weens tegniese probleme en probleme met steenkool is sowat sewe-duisend megawatt.
Alhoewel die noodtoestand teen negeuur Donderdagaand opgehef is, is die probleme nie verby nie.
Volgens Etzinger sal die netwerk tot minstens vroeg aanstaande week onder druk verkeer.
Benewens die probleme by kragstasies, het een van die twee lyne van die Cahora Bassa hidro-elektriese kragskema in Mosambiek gebreek, het Etzinger gesê. Dit het ‘n derde van die kragtoevoer vandaar afgesny.
Die lede van die Energie-intensieweverbruikersgroep wat BHP Billiton, al die groot myne en smelters, en groot industriële maatskappye soos Sappi, Mondi, Sasol en PPC insluit, kla dat hulle ‘n buitensporige deel van die las van die beperkte aanbod moet dra.
Eskom het gevra dat alle kommersiële kliënte soos winkelsentrums en kleinhandel-afsetpunte onmiddellik geysers afskakel en lugversorgingtemperatuur aanpas tot 23°C.
Verder het die kragvoorsiener kantoorwerkers aangemoedig gevra om lugversorging en ligte af te skakel, met die uitsondering van sekuriteitsbeligting.
Skrywer Karin RoodtGepubliseer op 21 Februarie 2014 Kategorieë Nuus, Suider-AfrikaSleutelwoord beurtkrag, BHP Billiton, Cahora Bassa, elektrisiteitsvoorsiening, Energie-intensieweverbruikersgroep, Eskom, hidro-elektriese kragskema, kragnetwerk, Mondi, Mosambiek, noodtoestand, opwekkingseenhede, PPC, Sappi, Sasol, steenkool, Suid-Afrika
Vorige Vorige artikel: Beeld voer haatveldtog teen die Puk
Volgende Volgende artikel: Honderde kopieë van Anne Frank se dagboek in Tokio geskend